టి.రాజయ్య

తాటికొండ రాజయ్య, తెలంగాణ రాష్ట్రానికి చెందిన రాజకీయ నాయకుడు. ఆయన 2014లో తెలంగాణ రాష్ట్రం ఏర్పడిన తరువాత రాష్ట్ర తొలి ఉప ముఖ్యమంత్రిగా, వైద్య ఆరోగ్య శాఖ మంత్రిగా పని చేశాడు. ప్రస్తుతం భారత్ రాష్ట్ర సమితి పార్టీ తరపున స్టేషన్ ఘనపూర్ శాసనసభ నియోజకవర్గం శాసనసభ్యుడిగా ప్రాతినిధ్యం వహిస్తున్నాడు. 2011 అక్టోబరు 30న తెలంగాణ రాష్ట్ర సమితిలో చేరాడు.

జననం, విద్యాభాస్యం 
టీ.రాజయ్య సొంతూరు తెలంగాణ రాష్ట్రం, జనగామ జిల్లా,  స్టేషన్‌ఘన్‌పూర్ మండలం, తాటికొండ గ్రామం. ఆయన 1960, మార్చి 2న జనగామ జిల్లా, చిల్పూర్ మండలం, రాజవరం గ్రామంలోని తన అమ్మమ్మ వాళ్లింట్లో జన్మించాడు. రాజయ్య తల్లిదండ్రులు మారపాక వెంకటయ్య, లక్ష్మి.  ఆయన వరంగల్ కాకతీయ మెడికల్ కాలేజ్ లో 1981లో ఎంబీబీఎస్ పూర్తి చేశాడు.

వ్యక్తిగత జీవితం 
రాజయ్యకు ఫాతిమా మేరితో వివాహం జరిగింది. వారికి ఇద్దరు కుమారులు (క్రాంతిరాజ్, విరాజ్) ఉన్నారు.

రాజకీయ జీవితం
టీ. రాజయ్య 1997లో కాంగ్రెస్ పార్టీ ద్వారా రాజకీయాల్లోకి వచ్చి 1999లో స్టేషన్‌ఘన్‌పూర్ నియోజకవర్గం నుండి ఎమ్మెల్యేగా పోటీ చేసి  తెలుగుదేశం పార్టీ అభ్యర్థి కడియం శ్రీహరి చేతిలో 4560 ఓట్ల తేడాతో ఓటమి పాలయ్యాడు. ఆయనకు 2004లో టికెట్ దక్కలేదు. 2008లో జరిగిన ఉప ఎన్నికల్లో పోటీ చేసి ఓటమి పాలయ్యాడు. రాజయ్య 2009లో జరిగిన అసెంబ్లీ ఎన్నికల్లో పోటిచేసి తెలుగుదేశం పార్టీ అభ్యర్థి కడియం శ్రీహరిపై 11,600 ఓట్ల మెజార్టీతో గెలిచి 13వ ఆంధ్రప్రదేశ్ శాసనసభ సభ్యుడిగా తొలిసారి అసెంబ్లీలోకి అడుగు పెట్టాడు.

తెలంగాణ ఉద్యమ సమయంలో 2012లో ప్రత్యేక రాష్ట్ర సాధన లక్ష్యంగా కాంగ్రెస్ పార్టీకి, ఎమ్మెల్యే పదవికి రాజీనామా చేసి తెలంగాణ రాష్ట్ర సమితి పార్టీలో చేరాడు. ఆయన 2012లో జరిగిన ఉప ఎన్నికలో  టీఆర్‌ఎస్‌ పార్టీ అభ్యర్థిగా పోటీ చేసి తెలుగుదేశం పార్టీ అభ్యర్థి కడియం శ్రీహరి పై 32,638 ఓట్ల మెజారిటీతో గెలిచాడు.

రాజయ్య 2014లో తెలంగాణ రాష్ట్రం ఏర్పడిన తరువాత జరిగిన తెలంగాణ అసెంబ్లీ ఎన్నికల్లో  టీఆర్‌ఎస్‌ పార్టీ అభ్యర్థిగా పోటీ చేసి  కాంగ్రెస్ పార్టీ అభ్యర్థి డా జి. విజయ రామారావుపై 58,829 ఓట్ల మెజారితో గెలిచి కేసీఆర్ మంత్రివర్గంలో ఉప ముఖ్యమంత్రిగా , వైద్య ఆరోగ్య శాఖ మంత్రిగా పని చేశాడు. ఆయన 2018లో జరిగిన ఎన్నికల్లో పోటీ చేసి కాంగ్రెస్ పార్టీ అభ్యర్థి ఇందిరా సింగపురంపై 35,790 ఓట్ల మెజారితో గెలిచాడు. 

ఆయనకు 2023లో జరిగే తెలంగాణ సార్వత్రిక ఎన్నికల్లో బీఆర్ఎస్ టికెట్ దక్కకపోవడంతో 2023 అక్టోబర్ 05న తెలంగాణ రాష్ట్ర రైతు స‌మ‌న్వయ స‌మితి (రైతుబంధు) చైర్మ‌న్‌గా నియమిస్తూ ప్రభుత్వం ఉత్తర్వులు జారీ చేసింది.

మూలాలు

వెలుపలి లంకెలు 
తెలంగాణ రాష్ట్ర సమితి రాజకీయ నాయకులు
జనగామ జిల్లా రాజకీయ నాయకులు
జనగామ జిల్లా నుండి ఎన్నికైన ఆంధ్రప్రదేశ్ శాసన సభ్యులు
జనగామ జిల్లా నుండి ఎన్నికైన శాసన సభ్యులు
జనగామ జిల్లాకు చెందిన రాష్ట్ర మంత్రులు
జనగామ జిల్లా వైద్యులు
తెలంగాణ శాసన సభ్యులు (2014)
తెలంగాణ శాసన సభ్యులు (2018)
ఆంధ్రప్రదేశ్ శాసన సభ్యులు (2009)
పార్టీలు ఫిరాయించిన రాజకీయ నాయకులు